สังคมข่าวหุ้น
*เริ่มรีบาวด์
9 ส.ค. 2564

*เริ่มรีบาวด์
*ตลาดหุ้นไทยวานนี้เริ่มรีบาวด์ จับตาพรุ่งนี้ MSCI ประกาศลดน้ำหนักการลงทุนหุ้นไทย ส่วน INTUCH ถูกลดน้ำหนักวันนี้ ณ ราคาปิด ทิศทางฟันด์โฟลว์แนวโน้มยังคงไหลออก หลังจากค่าเงินบาทอ่อนค่าอย่างต่อเนื่อง ตัวเลขผู้ติดเชื้อโควิดลดลงบ้างแต่ก็ยังสูง อัตราฉีดวัคซีนต่ำกว่าเป้า ต่างชาติขายสุทธิต่อเนื่อง แนวรับ 1,530 แนวต้าน 1,550 จุด
*ธิดา แก้วบุตตา เจ้าของ SAWAD ยอมเฉือนดอกจำนำทะเบียนรถล่าสุดลงเหลือ 1.5% ต่อเดือน จ่ายเฉพาะดอกเท่านั้น นาน 1 ปี สะเทือนผู้ประกอบการรายอื่นแบบเลี่ยงไม่ได้ งานนี้ขอบอกได้ทั้งเงินและกล่อง เพราะส่วนหนึ่งลูกค้าโยกเข้ามาใช้บริการเพิ่มขึ้น และอีกส่วนหนึ่งก็ยังได้ช่วยเหลือลูกจ้างที่ได้รับผลกระทบจากโควิดอีกด้วย ยิงปืนนัดเดียวได้นกสองตัวจริง ๆ
*จับตาวันนี้ ชูเกียรติ รุจนพรพจี ประธานเจ้าหน้าที่บริหาร บมจ.สบาย เทคโนโลยี หรือ SABUY จับมือ เคอรี่ เอ็กซ์เพรส (ประเทศไทย) เปิดตัว KERRY Wallet สนองความต้องการของธุรกิจออนไลน์ทั่วประเทศ พร้อมขยายมูลค่าเพิ่มรองรับการใช้บริการใน SABUY Ecosystem งานนี้วินวินทั้งคู่แน่นอน
*IVL โตต่อเนื่อง นายดีเค อากาวาล ประธานเจ้าหน้าที่บริหาร ธุรกิจ Combined PET, IOD และ Fibers บมจ.อินโดรามา เวนเจอร์ส เผยแนวโน้มผลการดำเนินงานในช่วงครึ่งปีหลังยังมีทิศทางการเติบโตขึ้นต่อเนื่องจากครึ่งปีแรก จากภาพรวมของดีมานด์ในตลาดโลกที่ยังเห็นทิศทางการฟื้นตัวกลับมาเพิ่มขึ้นสูงกว่าครึ่งปีแรกอย่างต่อเนื่อง โดยเฉพาะตลาดในสหรัฐฯ และยุโรปที่มีการเปิดเมืองมากขึ้น และได้รับผลกระทบจากการแพร่ระบาดโควิด-19 สายพันธุ์เดลต้าไม่มากทำให้ยังไม่มีการล็อกดาวน์ ดังนั้น ยอดขายในสหรัฐฯ และยุโรปยังเป็นปัจจัยหนุนหลักที่เข้ามาช่วยผลักดันการเติบโตของผลงานในปีนี้
*สมนึก ตันฑเทอดธรรม กรรมการผู้จัดการ บมจ.เอ็น.ซี.เฮ้าส์ซิ่ง (NCH) จับมือธนาคารไทยพาณิชย์ (SCB) ออกแคมเปญใหญ่ ช่วยเหลือผู้ซื้อบ้านแบรนด์ เอ็น.ซี ทุกโครงการ ทุกแบบบ้าน ให้ราคาพิเศษ พร้อมตรึงราคาบ้านในทุกโครงการ บ้านเดี่ยว บ้านแฝด ทาวน์โฮม คอนโด ทุกทำเล ด้วยโปรบ้านพร้อมอยู่ 11โครงการ 11 ทำเล ภายใต้แคมเปญ “หยุดที่ NC อยู่ฟรี 24 เดือน” กู้สูงสุดได้ถึง 110%
*NER อนุมัติการจ่ายเงินปันระหว่างกาลผลงวดดำเนินงานวันที่ 1 มกราคม 2564 ถึงวันที่ 30 มิถุนายน 2564 โดยจ่ายปันผลเป็นเงินสด อัตราการจ่ายปันผลเป็นเงินสด 0.07 บาทต่อหุ้น วันที่จ่ายปันผล 6 กันยายน 2564 รวมเป็นเงิน 115.17 ล้านบาท คิดเป็น 15.05% ของกำไรสุทธิ สำหรับวันที่ไม่ได้รับสิทธิปันผล (XD) 23 สิงหาคม 2564 วันนี้
*ธีรพงศ์ จันศิริ ประธานเจ้าหน้าที่บริหาร บมจ.ไทยยูเนี่ยน กรุ๊ป (TU) ปลื้มยอดขายไตรมาส 2/64 อยู่ที่ 35,883 ล้านบาท เพิ่มขึ้น 8.6% จากปีก่อนหน้า ทำสถิติมีกำไรสุทธิอยู่ที่ 2,343 ล้านบาท เพิ่มขึ้น 36.5% เมื่อเทียบกับไตรมาสเดียวกันของปี 63 และมีอัตรากำไรขั้นต้นอยู่ที่ระดับ 19% จากยอดขายในต่างประเทศที่เติบโตหลังเปิดเมือง
*แสนสิริยอดขายพุ่ง อุทัย อุทัยแสงสุข ประธานผู้บริหารสายงานปฏิบัติการ บมจ.แสนสิริ (SIRI) เผยช่วง 7 เดือนแรกของปีนี้ บริษัทสร้างยอดขายรวมได้ 2.06 หมื่นล้านบาท หรือคิดเป็นเกือบ 70% จากเป้าหมายยอดขายทั้งปี 3.1 หมื่นล้านบาท โดยเป็นยอดขายจากโครงการแนวราบถึง 1.37 หมื่นล้านบาท และยอดขายจากโครงการคอนโดมิเนียม 6.9 พันล้านบาท
*รักษ์ วรกิจโภคาทร กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) ร่วมกับวิกรม กรมดิษฐ์ ประธานกรรมการ บมจ.อมตะ คอร์ปอเรชัน (AMATA) ลงนามในบันทึกข้อตกลงความร่วมมือ (MOU) สนับสนุนให้ผู้ประกอบการไทยในนิคมอุตสาหกรรมกลุ่ม AMATA และพันธมิตรในเครือข่ายธุรกิจ สามารถขยายการส่งออกและลงทุนภายในประเทศและต่างประเทศ โดยเฉพาะ CLMV (กัมพูชา สปป.ลาว เมียนมา และเวียดนาม) เพิ่มมากขึ้น
*บมจ.เจริญโภคภัณฑ์อาหาร หรือ CPF เป็นบริษัทในกลุ่มธุรกิจอาหารและเครื่องดื่มรายเดียวในตลาดหลักทรัพย์ไทย ที่ติดอันดับบริษัทมหาชนใหญ่ที่สุดในโลก 2,000 บริษัท ประจำปี 2564 ของนิตยสารฟอร์บส์ (Forbes 2021 Global 2000 The World’s Largest Public Companies) ในอันดับที่ 859  สูงขึ้นการจัดอันดับของปี 2563 อยู่ที่ 1,071 ด้วยยอดขาย 1.88 หมื่นล้านดอลลาร์  กำไร 812.3 ล้านดอลลาร์ สินทรัพย์ 2.54 หมื่นล้านดอลลาร์ และมีมูลค่าตลาดที่ 7.9 พันล้านดอลลาร์ จากการที่ซีพีเอฟให้ความสำคัญ กับมาตรการป้องกันโควิด-19 และสร้างความต่อเนื่องในการผลิต ควบคู่กับการเพิ่มประสิทธิภาพในกระบวนการทำงาน ส่งผลให้บริษัทมีผลดำเนินงานที่เติบโตอย่างต่อเนื่อง